Südamega renoveeritud kodu Tartu puitmajas
#000000
„Mulle meeldib väga Skandinaavia stiil ja tihti otsin inspiratsiooni just põhjamaistest kodudest,“ ütleb populaarse Instagrami konto kukkekodu perenaine Mari-Liis Kukke, kelle helged ja hubased pildid renoveeritud vana puitmaja sisustamisest püüavad pilku ja võluvad paljusid.
#000001
Kui täna on Instagramis erinevad kodukujundamise teemalised kontod väga populaarsed, siis Mari-Liisi jaoks tekkis soov oma kodu teekonda jagada üsna äkitselt. „Olime maja renoveerinud juba mitmeid aastaid, kuid nii-öelda lõpuspurdini jõudes olin sellest muutusest nii vaimustuses, et tegin aeg-ajalt postitusi oma isiklikule Instagrami kontole, mille peale hakkasid tuttavad postitusi kommenteerima ja küsimusi esitama.“ Niisiis tuli koduteemalise konto loomine abikaasaga jutuks võtta. „Minu jaoks oli oluline, et ka Karl oleks mõttega päri, kuna see on meie ühine kodu.“
#000002
Kukkepere kodu iseloomustavad lihtsus ja põhjamaisus. „Oleme kasutanud puitu ja naturaalseid toone. Meie jaoks on oluline tunda, et kodu on soe ja rahustav,“ räägib perenaine, kes usub, et just heledate toonide ja puidu kasutamine on õige tunde loomisele kaasa aidanud. „Lähtusime kodu renoveerides väga palju maja projektist, mis seadis omajagu piire ja ettekirjutusi. On suur vahe, kas ehitada kodu nullist või kohendada olemasolevat maja oma soovidele vastavaks, sest väga palju sõltub algmaterjalist. Küll aga on meie jaoks oluline, et kodus oleks see õige kodutunne. See tähendab, et kodu peab olema koht, kuhu tahad alati tulla ja kus tunned ennast hästi. Kodu peaks andma positiivset energiat ja akusid laadima, mitte vastupidi,“ usub Mari-Liis. „Mõnus on koju tulla, kui köögist tulevad head toidulõhnad, pimedas prõksub kamin ja küünlad loovad hubasust. Kui jõuad pereloomise etappi, on kodu puhul olulised ka laste kisa ja naer. Kodutunne koosneb paljudest erinevatest asjadest, aga kindlasti on oluline tunda, et kodu on täis armastust ja turvatunnet. Tihti on kõige kallimad asjad elus need, mis on silmale nähtamatud.“
#000004
Perenaise lemmikkoht kodus on köök, kus ollakse kõige rohkem perega koos, süüakse ühiselt ja kus on üldse mõnus toimetada. „Ma olen alati mõelnud, et kodu süda peaks olema köök, mistõttu panimegi köögi renoveerimisele palju rõhku ja kujundasime köögi järgi ka elutoa. Ma olin enne renoveerimist palju mõelnud, milline peaks minu köök tulevikus välja nägema ja kuna ehitasime selle täiesti nullist, on see ruum minu jaoks hetkel kõige suurema tähendusega.“
#000005
Kodu sisustamisel peab Mari-Liis lugu heledatest, pastelsetest toonidest ja kvaliteetsetest toodetest. „Mulle meeldib mõelda, et osta pigem vähem, aga siis juba asju, mis tõesti meeldivad. Selle põhimõtte järgi oleme langetanud palju otsuseid. Tihti jäävad mulle poes silma erinevate brändide tooted, mille hinnad on kõrgemad. Siis ongi otsustamise koht, kas koguda ja osta või otsida soodsam alternatiiv.“ Kuna peres on ka väikesed lapsed, on ka see otsustamise juures tugev argument. „Ma ei ole teadlikult valinud klaaslauda või muid mööbliesemeid, mis võiksid lastele ohtlikuks osutuda,“ selgitab perenaine.
#000007
Kukkepere kodu on pälvinud ka finalisti koha ajakirja „Kodukiri“ aasta kodu 2021 konkursil ja sama väljaande elutoapreemia. Perenaise sõnul toob tunnustamise siirast rõõmu. „Oleme suures osas teinud kõik samm sammu haaval ise. Väikeste laste kõrvalt pole see olnud kerge. Palju on tehtud ja palju veel vaja teha, aga eks majaga ongi kogu aeg toimetamist. On suur rõõm, kui keegi kirjutab mulle, et meie kodu inspireerib teda või ta on saanud häid ideid. Kellegi inspireerimine on suur tunnustus, sest kauneid kodusid on ääretult palju. Kindlasti ei saa kõigil olla sama stiil ja maitse, kuid on tore, kui meie käekiri on inimesi kõnetanud.“
#000010
Perenaise ideaalne kodune päev on sooja ja päikeselise ilmaga maikuu nädalavahetusel, kus pole kohutusi ja saab rahulikult ärgata, õues terrassil kohvi juua, hommikust süüa ja lihtsalt olla. „Kuhugi ei pea tõttama, midagi ei pea tegema ja õhtu veedad kodus perega grillides. Lihtsalt kulged ja naudid hetke.“
#000011
Inhalaator on meie peres seade, mis leiaks kahjuks kasutust rohkem kui sooviks!
#000013